苏轼
伯父送先人下第归蜀诗云人稀野店休安枕路入
索漠齐安郡，従来著放臣。
如何风雪里，更送独归人。
瘦骨寒将断，衰髯摘更稀。
未甘为死别，犹恐得生归。
日上气暾江，雪晴光眩野。
记取到家时，锄櫌吾正把。
月明穿破裘，霜雪涩孤剑。
归来闭户坐，默数来时店。
诸兄无可寄，一语会须酬。
晚岁俱黄发，相看万事休。
故人如念我，为说瘦栾栾。
尚有身为患，已无心可安。
吾兄喜酒人，今汝亦能饮。
一杯归诵此，万事邯郸枕。
东阡在何许，寒食江头路。
哀哉魏城君，宿草荒新墓。
临分亦泫然，不为穷途泣。
东阡时一到，莫遣牛羊入。
我梦随汝去，东阡松柏青。
却入西州门，永愧北山灵。
乞墦何足羡，负米可忘艰。
莫为无车马，含羞入剑关。
我坐名过实，欢哗自招损。
汝幸无人知，莫厌家山稳。
竹笥与练裙，随时毕婚嫁。
无事若相思，征鞍还一跨。
万里却来日，一庵仍独居。
应笑谋生拙，团团如磨驴。